Mel ‘mees omstrede karakter‘ in huisvrou-reeksMel tydens Donderdag se episode van ‘Die Real Housewives van Pretoria’. (Foto: Verskaf) Rian van Heerden, vervaardiger van die gewilde kykNET-werklikheidsprogram Die Real Housewives van Pretoria, meen Mel is die mees omstrede karakter van die reeks. Mel moes in Donderdagaand se episode die meeste bontstaan toe ŉ hele paar insidente waarin sy gedurende die reeks betrokke was, bespreek is. Sy moes antwoord op ŉ hele reeks uitlatings – van die “onderwysertjie”-debakel wat ŉ sosialemediastorm ontketen en ook vir Rhona ontstig het, tot die gesprek oor ontrouheid tussen Renske en haar man, Heinrich. “Ek het in my lewe nog nooit op sosiale media gesien dat soveel mense soveel het om te sê oor jou en Peet nie. Dit hou net nie op nie,” het Rian opgemerk. Hy het kykers Donderdagaand verras toe hy saam met die huisvroue reünie gehou het en saam met hulle teruggekyk het op die reeks. Rian van Heerden tydens Donderdag se episode van ‘Die Real Housewives van Pretoria’. (Foto: Skermgreep) Mel, geklee in ŉ Kim Kardashian-geïnspireerde uitrusting, het nonchalant op Rian se opmerking gereageer en gesê dat dit onder omstandighede eintlik baie goed gaan met hulle. “Al die mense wat feedback gee, is lekker. Ek is bly dat daar baie momentum is en dat mense gesels oor jou. Hulle moet ŉ bietjie praat. Jy moet bekommerd raak as mense nié oor jou praat nie.” Die emosies het egter kookpunt bereik toe Talana, wat die reeks vroeër weens gesondheidsredes verlaat het, vir Mel gevra het of sy “vir vroue is”. Dit was in reaksie op een van Mel se vorige uitlatings oor Renske en haar man, Heinrich, en meer spesifiek oor Renske se voorkoms. Mel beweer dat Renske se figuur nie by haar man se gespierdheid pas nie. Talana tydens Donderdag se episode van ‘Die Real Housewives van Pretoria’. (Foto: Skermgreep) Mel het teruggekap en gesê: “Hierdie is die real housewives. Dit is nie Mrs…” toe Talana haar onderbreek en vra waarom sy vroue gedurig afbreek en verkleineer. “Ek kyk as ŉ buitestander en dit is wat ek nog elke keer sien by jou.” Volgens Mel kan Talana nie eintlik kommentaar lewer oor iets waarby sy nie regtig betrokke was nie. Talana het volgehou dat sy ŉ opinie het en mag sê wat sy ervaar. Dit het egter nie gelyk of die spanning eindelik tussen Mel en Talana opgelos is nie. Nog ŉ insident wat Mel midde in ŉ kruisvuur gedompel het, was toe sy neerhalend na Rhona se man, Wikus, as ŉ “onderwysertjie” verwys het. Volgens Mel kan Rhona se onderwyserman nie vir haar die lewe gee wat sy hoop om te hê nie. Rian wou tydens die reünie by Mel weet of sy in daardie oomblik gedink het dat die woord (“onderwysertjie”) tot soveel chaos sou lei. ‘n Skermgreep uit Donderdagaand se episode van ‘Die Real Housewives van Pretoria’. “Weet jy wat, as ek nou terugkyk na die reeks, besef ek dit klink nie goed as ŉ mens dit sê nie. Dit klink asof ek iemand job-shame en dit was glad nie my bedoeling nie. So ek vra groot om verskoning vir Rhona en haar man,” het Mel gesê terwyl sy na Rhona gekyk het. “Ek kyk nie neer op mense se beroepe en hoe hulle inkomste genereer nie.” Rhona, wat in die eerste episode van die reeks reeds duidelik gemaak het dat sy enigiets vir haar man en kinders sal doen, was om verskeie redes hierdeur in die gesig gevat. “Meer as die feit dat my man so aangespreek is as ŉ onderwysertjie en dit eintlik in ŉ afbrekende manier bedoel is, het ek ook onderwys studeer. Die onderwys is regtig iets wat ek voel ŉ roeping is.” Wikus was ook by die gesprek betrokke. Hy meen almal het hulle eie lewens al is daar soms verskille. “My opinie en jou opinie verskil. Maar dit help nie ons verneder mekaar en praat neer op mekaar nie. Watse voorbeeld stel ons vir ander mense en vir ons kinders? Mense kyk na die program en watter voorbeeld is ons dan vir hulle? ‘n Skermgreep uit Donderdagaand se episode van ‘Die Real Housewives van Pretoria’. “Ons kan ŉ verskil maak en dit is wat ek en Rhona wil doen. Om deur ons woorde en dade ŉ voorbeeld vir mense te stel.” Volgens Rian is die drama nog nie verby nie en wag daar nog hope opwinding op kykers wanneer die tweede reünieprogram volgende week uitgesaai word. Skakel volgende Donderdagaand om 20:00 op kykNET, DStv-kanaal 144, in vir die slotepisode van Die Real Housewives van Pretoria. Dit word ook op DStv CatchUp uitgesaai.